Esimene prantsuse süsteemis gooti ehitis saksamaal on Magdeburgi toomkiriku koor, mille ehitamist alustati a. 1209. Kooril on ümbriskäik kabelipärjaga; ümbriskäigu peal on empoor. Ehkki Magdeburgi koori ehitamisel on rakendatud teravkaart, on paiguti tunda veel romaani stiili mõju. Täiesti gootipärane on a. 1242-1253 ehitatud Liebfrauenkirche Trieris. See on tsentraalkirik, mis koori kujundamisel järgib Champagne´i eeskujusid. Ümarpiilarid kannavad peenelt liigendatud roidvõlve. Ilusamaid varagootika ehitisi on ka a. 1235-1283 ehitatud Elisabethi kirik Marburgis, mis järgib peamiselt Ile-de-France´i ja Champagne´i koolkonna eeskujusid. Ülesehituselt on see kodakirik. Idaosal on ristikheinalehekujuline põhiplaan.